《渡江书所见四首 其四 野菊》
元代·郝经

乾坤入消数，万物呈晚节。秋晏菊始华，荒丛翳林樾。

野迥幽姿菊，冈断寒艳接。丝虫罥青苞，啼螀抱枯叶。

瀼露积玉华，层层拥金屑。我欲摘以杯，饮之濯中热。

霜栽郁高标，胡与荒秽列。嗟尔夷惠俦，玉质难变灭。

不谓无人看，便使幽香歇。安得老瓦盆？坐对浇古月。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。